Thorkild Simonsen (S), 1999-12-10:
Jeg vil begynde med at være glad over, at der tilsyneladende er et flertal for at fremme det her forslag.
Jeg er også glad for, at man går meget op i en grundig sagsbehandling omkring lovforslaget.
Det er også et princip, jeg godt kan lide.
Derimod har jeg været lidt skuffet over fru Birthe Rønn Hornbech, der har sagt, at jeg vil lægge gift ud for samarbejdet mellem flygtninge og danskere, at det var usselt, og det var magtbrynde, og at Folketinget kun var til besvær.
Jeg har mange gange i mine taler sagt, at jeg synes, at Folketinget laver et glimrende stykke arbejde og virkelig samarbejder godt, så jeg er altså lidt skuffet over, at jeg sådan skulle medvirke til det ved det her lovforslag.
Det har i hvert fald ikke været hensigten. Jeg er heller ikke ligeglad med myndigheder eller andre, som skal høres, og når jeg har fremlagt forslaget nu, så har det mest været, fordi jeg nu i trekvart år faktisk har hørt, at det var nødvendigt at gøre, og ikke mindst har SF og Enhedslisten lagt meget pres på at få det fremmet, og det er der også andre, der har.
Men jeg mener, jeg sagde ved lovforslagets vedtagelse - det oprindelige - at hvis der var problemer ude i kommunerne med at få det til at hænge sammen økonomisk, så ville jeg ændre forslaget, og det er faktisk det, jeg gør nu.
Så jeg håber ikke, at den interesse, som de humanitære organisationer og andre har haft for det her lovforslag, nu skal forhindre det i at blive vedtaget.
Men altså, jeg er helt med på, at hvis man ønsker det i udvalget, så kommer jeg gerne både i dag, i morgen, på søndag og på mandag, eller hvornår man nu ønsker, for at redegøre nøjere for forslagets enkeltheder og også de ting, der er deri.
Men jeg skal jo ikke bestemme, hvornår udvalget vil vedtage det.
Så hvis man vil udsætte det til 1. februar 2000, så gør det ikke mig noget.
Loven skal selvfølgelig så også først træde i kraft 1. februar 2000 og ikke med tilbagevirkende kraft.
Vi kan nok klare nogle ekstra ydelser til dem, der skulle have
nogle vanskeligheder med at klare sig i januar måned, hvis det er det, det drejer sig om. Men i og for sig havde jeg også håbet, at denne debat var kommet til at dreje sig mere om omsorgen for flygtninge og ikke kun om, hvilke penge de får.
Altså vi ved fra nogle undersøgelser, der har været fremme i pressen de seneste dage, at mange af dem, der er kommet her hidtil, og som blev boligplaceret af Dansk Flygtningehjælp og andre, faktisk ikke er kommet i arbejde.
Og hele det arbejde med at få dem integreret er jo det, udvalget med de 8 ministre tager fat på nu her, og som vi gerne skulle have fremmet.
Derfor er det selvfølgelig skuffende, når Flygtningehjælpen kritiserer os.
For det synes jeg er lidt urimeligt.
Flygtningehjælpen ved jo helt bestemt, at de også havde deres problemer, da de skulle placere det.
Så altså jeg så gerne, at de var lidt mere positive over for integrationsloven, også da nu, hvor det her punkt, som de har været så kede af, nu bliver rettet.
Jeg havde nok ikke regnet med, at Dansk Folkeparti ville stemme for forslaget.
Det har jeg erkendt at der ikke er.
Men det skal ikke få mig til at sige, at jeg ikke synes, de skal have en ordentlig behandling og ordentlige svar på de spørgsmål, de stiller. Og så vil jeg godt lige omtale det, der har været nævnt af hr. Søren Søndergaard i Weekendavisen i dag, nemlig at jeg har sagt, at der er problemer omkring enkelte boligplaceringer.
Det, man har fokuseret på i den artikel, er lige nøjagtig at finde de få tilfælde, hvor der har været problemer.
Og dem vil jeg gerne tage fat på og løse.
Jeg er ikke enig med Udlændingestyrelsen, der siger, at kvoten går frem for det humanitære.
Det er jeg ikke, og derfor kan vi udmærket drøfte det spørgsmål.
Men man skal vide, at Udlændingestyrelsen har store problemer med 275 kommuner, og at mange af dem, der kommer her til landet, helst vil bo i København, Århus, Odense og hvor de bor i forvejen, og at man samtidig har et pålæg i Udlændingestyrelsen om, at man skal fordele dem bedre.
Det er et problem, der er vanskeligt.
Og jeg synes, det er lidt for hård en kritik at komme med af Udlændingestyrelsen lige for øjeblikket, fordi det er en vanskelig opgave.
Som jeg sagde med hensyn til udvalget i øvrigt: Hvis det er sådan, at man ønsker at få en teknisk gennemgang eller endnu mere, fordi der har været så kort tid, så er vi parat til at møde op når som helst og give en sådan teknisk gennemgang.
Så ingen skal komme og sige, at de ikke kender lovforslaget.
Men jeg kan forstå, at det her lovforslag faktisk også er kommet til at dreje sig om en hel række andre lovforslag, som jeg ikke har spor med at gøre, og som også skal hastes
igennem
Dem kan jeg ikke klare.
Jeg vil nøjes med mit eget forslag, og hvis man vil have det udsat til januar 2000, så er der ingen problemer med mig i dette spørgsmål. Vi må så prøve, hvordan vi får det tilpasset de forhold, der er.
Jeg vil bare være meget ked af, hvis det skulle gælde med tilbagevirkende kraft, for det giver store administrative problemer i kommunerne, og de har såmænd store problemer nok i forvejen.
Men jeg takker for en velvillig behandling fra dem, der vil stemme for.